Toxic Waste – Halal-karkkeja Pakistanista

Claruksen maistelutestissä ovat vuorossa eksoottiset karamellit – pääosin valitsimme USA:n markkinoilla suosittuja merkkejä, joita saa hyvin Suomestakin. Jenkkikarkeille on tyypillistä, että pakkauksissa varoitellaan sivuvaikutuksista ja korostetaan syöjän omaa vastuuta. ATSO-värit ja lapsilla ilmenevä hyperaktiivisuus innostivat meitäkin kokeiluun.

Butterfinger ja rapea maapähkinä

Nestlen iloisen keltaisessa kuoressa luvataan americaksi ja mehikoksi paljon maapähkinää. Patukkaa leikatessa ensivaikutelma on rapea eikä suklaapatukkamainen. Harhauttavasti päällys on tummanruskea, mutta alta paljastuu Bataattimassamainen oranssiin vivahtava sisältö. Maussa ei tunnu paljoa suklaata, vähän suolapähkinäfiilis. Suutuntuma on vähän pahvimainen, voinen maku.

Sian kieli lerpattaa: Laffy Taffy

Kuoren aukaisu järkyttää: näyttää sian kieleltä! Niljakkaasti kiiltävä, epätodellisen pinkki luikero sisältää pahaenteisen varoituksen kielteisistä vaikutuksista lasten käytökseen E10-lisäaineen vuoksi. Ykköset älkööt koettako! E10-aineelle on haettu Suomessa lisäainekieltoa. Kyseessä on siis astetta kovempaa kamaa. Epäilyksistä huolimatta karkki ei hohda pimeässä, joskin kiiltelee valossa ja vaikuttaa täysin vastenmieliseltä. Tahmean ja liukkaan alienin leikkaaminen on lähes mahdotonta; pinnan kiiltävyys näyttää katoavan kosketuksesta. Muovailuvahafiilikset ovat vahvoina. Maku on kitkerä, teollinen, hirveä. Lääkemäinen sivuvivahde ohittaa mansikkaesanssin nopeasti. Kaiken kruunaa käärepaperista löytyvä vitsi: montako vampyyriä tarvitaan vaihtamaan hehkulamppu? Ei yhtään. Vampyyrit pelkäävät valoa.

Baby Ruth kotipesällä

Jenkeissä urheilijoita palvotaan roskaruualla, sehän ei ole uutta. Baby Ruth -patukka viittaa legendaariseen baseball-pelaajaan (Babe Ruth, 1895–1948), mutta on ilmeisesti nimetty lastenohjelman possun mukaan. Treenipatukka kertoo sisältävänsä huikeat NELJÄ grammaa proteiinia. Epätasainen pinta kätkee sisälleen pehmeän sisuksen. Pähkinäinen maku ja haju ovat vahvoina, tuntuu suussa tutummalta Snickersiltä, mutta maistu aivan samalta. Selkeästi hyvänmakuinen, maistuu siltä miltä näyttääkin. Tätä voisi kuvitella syövänsä!

Three Musketeers

Alexander Dumas’n perintöä kapitalistisesti riistävä Kolme muskettisoturia -patukka puolestaan tuo mieleen Mars-patukan. Sisältökin vaikuttaa Marsilta, kaiken kaikkiaan tuntuu, että tuttu kokemus on tulossa. Rakenne on huokoinen ja hajoaa hyvin suuhun. Ensivaikutelmana on vähän pehmeämpi ja kermaisempi kuin Mars. Mukana ailahtelee lievä kahvin maku, ehkä tuntuu vähän joulukalenterisuklaalta. Tämäkin on hyvää.

Starburst – elokuvista tuttu

Pieniä hedelmäkaramellejä. Tässäkin E10:aa! Vaarallista hommaa tämä karkkien testaaminen. Maku: Kirpeää! Hyytelömäinen sisus tulee hieman yllätyksenä, vaikuttaa normaalilta sokeripäällysteiseltä irtomakeiselta, mutta sisus tuntuu jopa nesteiseltä. Oranssista tulee appelsiinin maku, punaisesta vadelman maku ja vihreästä… vihreän maku. Ihan hyvää.

Reese’s minis

Jälleen kerran maapähkinäherkkuja. Miksi jenkit tykkäävät niistä niin kovasti? Tämä on makeampi ja vahvemmin suklaan makuinen, myös aika rasvainen. Muutoin melko sama maku kuin Butterfingerissä. Erikoisuutena on karkin muoto: muffinssimuotilta näyttävä pikkukuppi on kuvattu pussiin, jossa vakuutetaan kuvan olevan 1:1-suhteessa itse karkkiin. Emme ymmärrä, miksi tämä on olennainen tieto.

Mike and Ike – ketä nää jätkät on?

Karkin nimestä tulee vahva Tahdon 2013 -fiilis. Muutenkin suvaitsevaisuus on läsnä maistelua edeltävässä keskustelussa:

– ”Jenkeissähän mustat ei oikein miellytä, ei ole sitä suomalaista kulttuuria.”

– ”Espanjassakaan ei oikein ole mustia…”

– ”Niin, mutta suomalainen pyrkii aina valitsemaan mustan, koska toivoo että se olisi… lakritsia.”

Mustia viinirypälekarkkeja? Suomalaisittain lakritsilta vaikuttava karkki ei olekaan tuttua herkkua, se on kova ja tuoksuu hedelmäiseltä. Vähän vivahtaa saippuaan, jonka alta ponnahtaa hienostunut hajuveden maku – kuten silloin, kun sumuttaa vahingossa dödöä kitalakeen. Toimittajan kommentti: ”Jos unohtaa että sen maistaa, niin sitten se menee.” Suutuntuma on miellyttävä.

Skittles vie rahasi

Iso pahvilaatikko kätkee sisälleen pienen muovipussin – kuluttajan huijaaminen on taas huipussaan. Amerikanpastilleilta näyttävät karkit (jotka ovat, teknisesti, amerikkalaisia pastilleja) eivät olekaan niitä – sekoamme ristiriitaan! Nämä ovat jänniä, hyvänmakuisia kirpeitä pastilleja. Värit maistuvat selkeästi erilaisilta. Jos kaikkia vetää yhdessä, tulee puolukkapuuron makuista mössöä.

Nerds – punavihreää sekakäyttöä

Ah, no nyt ollaan tutuilla vesillä. Punavihreitä nörttejähän on nähty Clasussa ennenkin. Nörteissä kiinnostaa aluksi pakkaus: kahteen puoleen jaettu pahvilaatikko on toiselta puolelta pinkki ja toiselta vihreä. Nämä ovat varmaan kauniita, vaaleanpunaisia ja vihreitä huokoisia makeisia… Mutta punavihreä pettää aina. Pieniä punaisia rakeita suihkuaa pahvilautaselle vaaleanpunaisesta osiosta. Villikirsikan makuinen punainen rae on lähinnä kirpeä. Vihreä, vesimelonin makuinen rae maistuu myös kirpeältä, ja molemmissa on toinen jenkkien rakastama maku eli saippua. Hauska yksityiskohta: pakkaus kertoo makeisten sisältävän ”vehnää ja munat”.

Icebreakers raikastaa kohmelon

Purkkaako? Tabletteja? Jotain siellä kuitenkin on. Pakkauksesta paljastuu erivärisiä pisteitä sisältäviä tabletteja, jotka eivät maistu miltään, kunhan ovat kirpeitä. Kuten ilmeisesti lähes kaikki jenkkien kirpeät karkit, tämäkin on vähän saippuainen. Jäänsärkijän idea on raikastaa hengitys, ja käyttötarkoitus lienee sama kuin Sisu-pastilleilla. Kaksi toimittajaa ottaa kisan karkinsyönnissä. Toinen saa yksitoista suuhun, toinen kahdeksan. Kohmeloa ei ole kummallakaan. Jälkivaikutelma on aivan hirveä, ja karkitkin maistuvat pahalta.

Marshmallows

Emme tiedä, johtuuko voimakkaan makuisista Icebreakerseista, mutta nämä ovat pettymys. Jauhoinen maku, normaali tekstuuri – nämähän ovat ihan vaan vaahtokarkkeja. Edes pussin USAn lippu ei tuo toivottua suuren maailman tunnelmaa.

Gobstoppers vaihtaa väriä suussa

Jälleen kerran pahvilaatikko jossa sisältöä on aivan liian vähän. Jenkeissä tuntuu olevan suosittua saippua, maapähkinävoi ja kuluttajan häikäilemätön sumuttaminen. Näissä toteutuu kaksi, sillä emme saaneet pähkinöitä. Karkin kilpailuetu on nokkela moninkertainen kuorrutus. Imeskellessä yksi kerros liukenee, ja alta paljastuu uudenvärinen kuori ja sen alta taas uusi… Karamellivärien koko kirjo tekee hyvää aineenvaihdunnalle, mutta miinuksena vain kaverit näkevät vaihtuvat värit: omaan suuhun on vaikea tuijotella, vaikka ottaisi silmän käteen (Ykköset seis! Tuo oli metafora).

Toxic Waste: Pakistan vastaa Predator-iskuihin

No nyt. Myrkkyjätettä. Vihreää oozea vuotavaan tynnyriin pakattuun tuntemattomaan makeiseen on kohdistettu kaikki toiveemme. Pakettia tutkimalla selviää kaikenlaista: Michiganista markkinoitua ydinjätettä tehdään Pakistanissa, verkko-osoite on Britteihin, ja tuote on kaiken lisäksi halal-ruokaa. Mitä tämä kertoo? Maku on… sanoinkuvaamaton. Järjettömän kirpeä karkki. Kaksi toimittajaa ottaa taas kisan: neljä polttavan makuista karkkia suuhun. Paketissa lukee ”Hazardously sour”. Mediheli tulee onneksi nopeasti.